b'\n_START_ARTICLE_\nTesni stik\n_START_SECTION_\nZgradba\n_START_PARAGRAPH_\nTesne stike sestavlja omre\xc5\xbeje transmembranskih beljakovin, povezanih znotraj celice v vrste. Ve\xc4\x8dje kot je \xc5\xa1tevilo vrst, bolj u\xc4\x8dinkovit je tesni stik pri prepre\xc4\x8devanju prehoda snovi. Poznamo dva glavna tipa transmembranskih beljakovin, ki tvorijo celi\xc4\x8dne stike, okludin in klavdin. Po zgradbi podobna okludinu je tudi transmembranska beljakovina tricelulin. Zunajceli\xc4\x8dne domene teh beljakovin v sosednjih celicah se povezujejo neposredno, v notranjosti celice pa se ve\xc5\xbeejo na druge periferne membranske beljakovine, ki jih povezujejo z aktinskim citoskeletom. Te beljakovine omogo\xc4\x8dajo tudi nadzor nad celi\xc4\x8dnim stikom - ob vezavi ustreznih ionov povzro\xc4\x8dijo prekinitev ali ponovno vzpostavitev povezave.\n_START_SECTION_\nBolezni\n_START_PARAGRAPH_\nTesni stiki v osnovi prepre\xc4\x8dujejo izgubo teko\xc4\x8dine iz telesa, vstop vsebine iz notranjih telesnih svetlin v telo in vdor bakterij med celicami epitelijev globlje v telo. V dolo\xc4\x8denih primerih so lahko spremebe v zgradbi tesnega stika vzrok za nekatere bolezni, pri nekaterih boleznih pa \xc5\xa1e ni pojasnjeno, ali so spremembe v tesnih stikih vzrok ali posledica. Pri boleznih, povezanih s spremembami v tesnih stikih, imajo klju\xc4\x8dno vlogo klavdini in njihove mutacije lahko privedejo do specifi\xc4\x8dnih bolezni pri \xc4\x8dloveku. Mutacije klavdina 16 povzro\xc4\x8dajo na primer hipomagneziemijo, mutacije klavdina 14 in/ali tricelulina pa gluhost. Mutacije klavdina 1 v ve\xc4\x8dskladnih epitelijih povzro\xc4\x8dajo neonatalni sindrom ichthyosis sclerosis cholangitis, ki se izrazi z luskavico, pojavom levkocitnih vakuol, alopecijo in kroni\xc4\x8dno jetrno boleznijo skleroznim holangitisom.'